De mange hvide æg kører på rullebånd side om side, hvorefter de bliver placeret i store, blå bakker, der forsigtigt bliver stablet oven på hinanden, så de kan komme ud i butikkerne. Det er tydeligt at se, at der er gang i arbejdet hos Lars Bredahl, der er økologisk ægproducent i Vebbestrup ved Arden. Men der er i den grad også gang i hans tanker. For mens priserne på fødevarer lige nu stiger - stiger hans frygt for, hvad det vil betyde for hans forretning. - Jeg er meget bekymret. Jeg er bekymret på de økologiske ægproducenters vegne. Jeg er bekymret på mine dyrs vegne på, hvordan det her skal gå, siger Lars Bredahl. Kan blive nødt til til at lukke Hans 22. år som ægproducent bliver nemlig med et stort underskud. Prisen på foder er steget så meget, at han allerede nu ved, at det kommer til at gøre ondt i år. Nu skal han nemlig betale 100.000 kroner mere for tre ugers foder til sine 14.000 høns, end han skulle for bare fire år siden, og det kan få store konsekvenser for hans forretning. - Hvis det fortsætter, ender det med, at jeg på et tidspunkt må lukke min produktion, fordi det her kan ikke blive ved med at gå - og så går det galt for den økologiske ægproduktion i Danmark, siger Lars Bredahl. Se hele TV2 Nords historie her: Høns skal have ordentligt foder For et par år siden betalte han cirka tre kroner for et kilo foder til sine høns, mens han nu skal lægge cirka seks kroner for samme portion. Derfor ser han ingen anden udvej end at hæve prisen på ét æg med mellem 30 og 50 øre. - Det kan faktisk ikke dække de omkostninger, som jeg har, men det er med til at sikre min og mine kollegaers overlevelse, siger Lars Bredahl. Og det er, ifølge ham, ikke en mulighed at købe billigere foder til hans 14.000 høns, der årligt spiser 600 tons mad. Dermed skal han betale et syv-cifret beløb alene i foder. - De her dyr har nogle bestemte behov for at få noget foder, som er sammensat på en måde, der har noget indhold af aminosyrer, mineraler og vitaminer, som gør, at de lægger æg, siger Lars Bredahl. Lever med stor frygt lige nu Den mangeårige ægproducent frygter, at en prisstigning på æg vil få kunderne til at droppe de økologiske varer, men han bliver nødt til det. - Jeg har det fint med at bede om det her, fordi det handler om vores overlevelse, og det handler om økologiens overlevelse i vores produktion, siger Lars Bredahl. De nordjyske producenter af økologiske varer behøver dog ikke frygte at skulle dreje nøglen om - lige nu i hvert fald. Det vurderer Økologisk Landsforening. Det fortæller markedschef Birgitte Jørgensen i en video her:

Referat:
Prisen på foder er steget så meget, at ægproducent Lars Bredahl kan blive tvunget til at lukke sin forretning, hvis ikke han også hæver sine egne priser.